정조 6년
壬寅八月十八日卯時。上御誠正閣。大臣備局堂上引見入侍時。領議政徐命善。左議政李福源。右議政金熤。行知中樞府事具善復。行戶曹判書金華鎭。行副司直鄭尙淳。吏曹判書李性源。漢城判尹徐有隣。刑曹判書鄭昌聖。行副司直李敬懋李邦一。吏曹參判鄭一祥。行副司直蔡弘履金文淳。應敎李敬一。左承旨徐有防。假注書趙衍德。事變假注書馬思人。記注官金健修金鳳顯。以次進伏訖。命善曰。近日日氣稍涼。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。近日東風連吹。能無痒稼之患乎。命善曰。百穀幾臻成實。似無此慮矣。命善曰。右相今玆造朝。爲國事。誠多幸矣。上曰。果然矣。命善曰。今日賓對。別無仰奏之事。而右相初登筵席。當有敷奏之言。臣等就坐。宜矣。上曰。卿今初登筵席。而予之敷心之敎。已悉於前後批旨。不必更煩。惟卿毋負勤懇之意。以副協贊之工焉。熤曰。臣性本儱侗。才且空疎。至於庶僚之責。有難承當。況今以千萬不敢當之職。畀以千萬不稱似之姿。臣聞命惶懍。不知攸措。大抵輔相之任。何等重大。而雖以聖眷之出常。何可輕加於臣乎。前後疏辭。已悉肝膈之懇。而文辭拙陋。誠未孚格。終未蒙許解。臣若以冒據此位。則四方之觀瞻。百僚之驚駭。當如何哉。前頭僨事。雖非智者而逆覩。今日登筵。專出叩謝之忱。而臣雖無狀。咫尺前席。豈可飾辭虛讓乎。亟賜體諒。宜矣。上曰。卿之所陳。萬萬過矣。熤曰。臣之所達。初非爲己之地。專是爲國之誠。不然。何可屢瀆天聽乎。斷斷微忱。不出於是。更加三思。以副區區之望焉。上曰。一言蔽之曰。所辭太過。卿雖巽讓。決不可勉從矣。熤曰。臣雖愚迷。亦知此箇體段。前後控辭。庶蒙下燭。而以臣無似。委以重任者。實莫曉聖意攸在矣。上曰。自卿枚卜之後。予以爲國事有涯。卿勿更煩也。熤曰。臣今登前席。不敢以大官自居。而略有數條敷陳者矣。上曰。卿其仰奏。予當靜聽焉。熤曰。帝王爲治之道。莫不以正心爲本。故夏虞三代之治。皆從心法中做出來者也。然而公然後能正。若或九分公一分私。則一分私。漸能用事。而九分之公。爲其所蔽。不能見於政令施措之間。苟欲去此一私字。則非講學。無他道矣。殿下盛德純美。聖智高明。而亦必須勤勤於問學工夫。體驗聖人之訓。以求義理之當。考據古今之變。以驗得失之機。使一心之全體大用大公至正。而無少偏倚。則其於應事接物。發政施令之際。自然一出於正而無不中矣。然而學貴知要。事在懋實。若或名以問學。而不務乎體驗實踐。徒事乎記誦詞章。外應文具。內無實效。則雖日御方冊。心涵萬軸。徒爲觀聽之美。而了無益於爲己日新之要。將何以正此一心。應事物無窮之變乎。然爲學之道。勤則進。不勤則退。日三法講。又有召對夜對。卽我列聖朝勤學之家法也。故宣廟朝。當壬辰播遷之時。尙不撤鎭日三講。從官有詩曰。枕戈猶御日三筵。是記實也。今殿下淸燕之暇。必有典學之工。臣固仰揣。而經筵之不御者。往往曠日。是或以講官之賢。今不如古。經筵講討。徒有應文之歎。了無啓沃之效耶。雖或然者。聖人之才。非衆人之才所可及也。聖人之知。非衆人之知所可逮也。雖古講官之賢。亦豈能仰望列聖朝度越之聖學。而聖人之德。聖不自聖。不恥下問。取人爲善之心。不待勉强。而出於至誠。故勤講如此。此豈非殿下之所當法者。今日講官。雖或有不當聖意。亦豈無一人之可取。一言之可聽乎。必以好問求益之誠。頻御經筵。實心講學。則是可以有補於心法出治之道矣。無以臣言爲陳談。而深留聖念。區區之望。上曰。所奏。好矣。當體念矣。出擧條熤曰。今日之國事。治乎。否乎。自殿下御極之初。群下之贊道聖德者。動稱堯舜。而臣未知殿下之至德大業。果能盡合於堯舜乎。臣以君德上。所以憂歎者陳之。殿下聖學高明。而經典之上。尙未得其極功。聰明度越。而總攬之際。時或遺於大處。英銳太過。則辭令反涉於太細。弘毅不足。則事爲每患於無終。虛文有勝。而或近於好名。求治雖切。而有欠於懋實。況今位著苟充。人才渺鮮。于今六七年之間。殿下初未見所受敎之臣矣。自公卿而至百執事。殿下以爲今日朝臣如斯而已。聖心不免於自聖。臣道日就於求容。以至於一治無望。百度受病。雖以政令間言之。或以一政之微。丙枕達宵。而顧其事。則無關於補治。或以一令之細。聖念過費。而語其實。則終歸於役志。至於簿書期會。典例故常。卽有司存。而亦皆一一親攬。事事留神。指揮注措之間。有時傷煩。以致執事之臣。怯於奉承。眩於擧行。此所以殿下察其末而遺其本。勤於小而忽於大。終不得大聖人治國之大法門者也。是故治不徯志。事多違心。求治之心。初非不切。今則殿下。已自阻而自止矣。臣每承臨朝之歎。而退以仰屋。繼以流涕也。噫。自古撥亂回治之君。何嘗待人才畢臻。治具畢張。民志大定。世道已泰而後。始乃發政施令耶。直不過先審其最受病處。亟做其最急務者。今日行一政。明日祛一弊。如是做去。如是捱過。終能至於轉危而回安矣。今殿下尙不得治國之要領。未能着手而下工。乃反退步而自沮。此固群下不能對揚之罪。而亦豈非殿下自反處也。聖人有言曰。先立其大者。不但治心之工如此。爲治之道亦如此。向所陳一公字。爲千古治法之大者。公然後能大。伏願先從其大處下工。執德必固。做事必勇。處靜而應煩。居敬而行簡。無切切於事爲節目之間。使列聖朝光大之業。益有光於今日焉。上曰。所奏。好矣。當加勉矣。出擧條熤曰。凶逆之疊出。莫如今日。治逆之不嚴。亦莫如今日。義理之湮晦。日甚一日。今將爲無義理之世。至於近日逆變。而益無所可言。殆若草蔓而火燃。諸路糾結。一串交貫。將必至於莫可收拾。始則憂憤。今則岌岌有危懼之心。誠不知何以爲計也。在今日急先務。惟在於亟去亂本。以正旣晦之義理。以收已潰之人心。而殿下每以好生之德。欲爲鎭世之道。臣則以爲。治逆之不嚴。乃所以馴致於今日也。亂本不祛。則義理無可明之日。義理不明。則亂逆無可息之時。殿下何不念及於此。而不思所以拔本塞源之道哉。伏願亟從三司之請。亂本之未置辟者。明正典刑。使凶孽不復接踵焉。噫。顧今救時之策。惟在鎭安二字。而殿下每發辭敎。屢下絲綸。在廷諸臣。孰不仰聖意之攸在。而臣則以爲。亂本不祛。世道終不可鎭安矣。蓋舊逆未治。新逆又出。段絡相接。幹葉互聯。終至於變怪之出。殆無虛月。此蓋由於亂本未祛。餘孽寔繁而然也。梟獍之類。倚爲聲勢。騃蠢之徒。轉相煽動。湖海一方。便成國家之棄地。是豈非治逆之法。不嚴於當時。馴致之害。乃至於今日者耶。以是之故。時象日變。人心漸乖。每當事變一生。則擧皆獸駭鳥驚。魄褫魂爽。惴惴然若不自保。尙何暇而各治所司。共做國事也哉。如是而世道將何以鎭安。民志將何以寧靖耶。苟究其故。則一則亂本之未祛也。二則亂本之未祛也。臣以爲目今悠悠萬事。莫如前後逆獄之巨魁遺孽。尙逭天誅者。竝令亟擧王章。掃除廓淸。乃與凡百臣工。咸升大猷。洞示以無內無外之意。開明堂坐而治之。則方可謂鎭安之道。而爲今日急務之最急務。此臣所謂祛亂本。鎭世道之要者也。惟殿下留神焉。上曰。予豈忽於隄防而然也。悉諭於前後三司之批矣。出擧條熤曰。聖意所在。臣豈不仰揣。而不鋤其本。欲治其末者。未嘗聞矣。欲致鎭安之道。其要莫先於拔本寒源。益加聖念焉。上曰。卿之敷陳。極用嘉歎。予於懲討之義。寧有疎忽而然乎。若以懲一而勵百。則必將盡劉而後已。豈不難乎。熤曰。鋤治亂本。則可無樂禍之徒矣。上曰。所謂亂本。非不欲鋤治。而厥魁尙未斯得矣。熤曰。逆魁罪惡。已著於三司聲討之疏。不難斯得矣。上曰。今逆異於古逆。皆由小小之事。而輕相詿誤。漸致滋蔓。終難得某之爲賊魁矣。以古逆言之。只是天海一人。而今之逆賊無非天海。可謂誅之。則不可勝誅矣。然今世道若此。卿所云云。亦可謂畫出時象。而論其要道。亦在於鎭安世道。而近來三司。雖曰嚴辭懲討。不顧前後。或出拔足之計。而甚至於自相攻擊。餘者無幾。是甚悶然。所謂論列。未知其酌出於忠憤之忱。而專由於恇怯之致。此豈不萬萬驚怪乎。今以海獄言之。營護德相。至稱己卯名賢。伸冤某論之說。肆然說去。世道之陷溺。人心之滋惑。實無可言矣。大抵德相。不幸出先正之家。而雖施典刑。卽是聞誅一夫紂矣。有何所損於先正之賢乎。在昔戊申。靜菴子孫。亦有凶賊之出。顧今朝著。難以色目。指論是非。而便可謂天所以限南北矣。若其海西之獄。都是蚩蚩愚氓。不足深誅。而以朝廷上言之。疎逖之臣。姑捨勿論。向來出入近密之人。作此駭妄之擧。使人心轉致滋惑。寧不痛駭乎。人或曰。此等擧措。雖或爲自安之道。而究其跡。則皆出於恇怯而然。古今天下。寧有是理耶。在昔陳侍郞。寄書朱子有曰云云。予雖涼德。猶可作朝廷之砥柱。此箇事理。卿等必明此眼目。急救世道之艱。可也。一副當義理。專在於此。向所謂獸駭鳥驚。專由人心之阻隔。若如太陽中天。無所障蔽。則雖或逆出至親。少無自歉。卿所謂目下要道之說。果是矣。丙申以後。非忽鋤治之道。而伊後亂逆層生。世道澆漓。終莫底定。此實君臣上下。所可憂悶處也。卿之操履堅確。聲望雅重。至於簿書期會之事。初不責成。而今此鎭安二字。卿其自任。以致世道之底定。則豈不大幸乎。顧今急務。莫過於此箇道理。卿須驅一世之人。悉去恇怯之心。偕存懷保之志。一日二日。漸致鎭安。則遐鄕窮谷。必有丕變之效。而凡百民庶。偕至大道是。豈非上下交勉處耶。熤曰。臣雖愚迷。豈不仰認聖意。而易曰。定民志。定民志然後。可致鎭安之道矣。在昔舜誅四凶。而天下咸服。今此諸賊。必施王章。然後可以定民志矣。上曰。易所謂辯上下。定民志之義。果是矣。辨名義。正趨向。然後可以定民志。此正今日當行之先務。卿旣以定民志仰奏。則卿持此柄欛。指導人心。俾變誑惑之習。可也。熤曰。辯上下。定民志。實無他道。若不嚴懲討。明義理。則實難定民志矣。上曰。見今人心。擧皆急急遑遑。有若難保者然。若此不已。則轉相詿誤。輒生疑怯。向者不軌之謀。不道之心。皆由此中出。今以關東密啓言之。其所凶言。十倍於澤白。安知不由於恇怯而然乎。予之此敎。若知以虛言。則亦無奈何。而其於沈念祖等事。益加抑制。可也。熤曰。臣於閤外。聞僚相言。則關東事。誠萬萬驚怪。以此推之。亂本尙在。故亦有此等之變。亟加鋤本。以懲亂逆焉。熤曰。忠讜不聞。諂諛成風。卽今日一大痼弊。而世道末如之何矣。殿下試看大小筵席之上。何嘗聞殿下所厭聞之言耶。噫。殿下恭儉憂勤。聰明睿智。固無容仰勉者。而一政一令一動一靜。亦豈能已濟聖人之域。初無可以仰議者耶。然辭敎一下。僉曰至當。同然一辭。未聞覆難之語。發於奏對之間。此非殿下每事盡善。允叶群心而然也。辭敎之下。尙猶如此。事爲之上。推是可知。此無他。凡今日大小臣工。無非殿下陶鑄推遷之臣。其本末長短。莫能出於聖鑑之中。上以是低視。下以是自輕。或恐一言之失。有忤上旨。一事之誤。有觸主威。姑幸卽事之彌縫。不遑國計之暇及。一日二日浸染至此。聖君在上而朝象如此。若使後人而視今日。則以爲。何如朝也。此可謂哀痛之不足也。殿下雖有從繩轉環之德。臨御以來。慣見此事。便同一副當典例。倘或謂此乃臣分之當然。則其爲聖德之累。尤何如耶。習俗已痼矣。一變之效。固不可易期。而使習俗如此者。豈非殿下自反處耶。儻殿下虛襟於爭難之語。不屑於承順之言。則在廷諸臣。不待刑賞之加。而亦能知聖心之所樂聞。在彼而不在此。今日委靡之習。將變爲忠讜之風。此實國家安危之機。伏願殿下。猛省而留神焉。至於三司言路之不開。實爲國家必亡之兆也。自殿下嗣服以來。語衮闕者幾人。論時政者爲誰也。竝與官師相規。而寂然無聞。聖上無言之歎。累發於中朝。雖有求言之敎。亦無來諫之效。此亦殿下自反處也。有感則有應。必然之理也。今殿下。實心虛己。實心徠諫。勿以其人。惟以其言。言出於疎逖。而言若逆耳。則優而納之。言出於要顯。而言若遜志。則斥而退之。爲今日言責之臣者。孰敢不感激聳動。思效一得之見也。惟殿下。穆然深思。思所以實心來諫之道焉。上曰。當今急務。無過於此。當體念矣。出擧條熤曰。官爵。人君勵世之具也。一若虛授而謬擧。則庶績不凝。而國事遂病矣。書曰。天工。人其代之。上自公卿大夫。下至百執事之任。而無非天之工也。況輔相之重。尤不可不愼。而今以爰立之命。及於臣身觀之。則殿下之不愼官。可以仰揣。人主以論相爲職。宰相以正君爲職。此朱子之言也。殿下論相。而及於如臣無似。臣以何才學。能不負正君之職乎。官爵之不愼。實今日最受病處。六官之職。亦莫不然。而至於方伯之任。尤有關於生民之休戚。可不愼哉。噫。一路之百千生靈。委之於方伯之手。而若不委任而責成。則爲方伯者。將何以展布措處。以盡其宣化之職乎。以故方伯之二周年爲瓜限者。先正臣文成公之言。而今則不然。一年纔周。則方伯自以爲瓜期。雖欲爲創革便民之事。而初不欲着手。只不過循例過了而已。然則雖有才猷。足以了一方。威望。足以鎭列郡者。朝家初不委任而責成。則方伯安得着意而盡職乎。繼自今。凡道臣。必以二周年爲限。畀無得瓜前圖遞。以爲收實績之道。則此亦爲愼官爵之事。伏願深留聖意焉。上曰。好矣。依爲之。出擧條熤曰。今年凶荒。雖非八路大同之災。而民情之遑急。殆有急於辛壬乙丙。蓋兩西東北。亦不免水田之被災。而槪是黍粟之鄕。統而言之。雖謂之豐稔。亦可矣。而湖嶺兩路。未免穴農。至於湖西。則峽邑稍勝。而原野之地。便成大無。畿甸則比湖西尤甚。實是挽近所無之大殺年也。顚連之患。在所必至。日昨綸音。實出懷保之至意。辭旨藹然。實惠下究。惟彼荷擔之類。庶有安堵之望。而惟是都民之飢荒。最爲萬萬切急。此蓋市直湧貴。斗米之價。殆過百錢。甚至日晩赴市者。持高價而不得買米。不待來春。而卽今形勢。實有殆哉岌岌之憂。城闉之外。至有殺越之變。街路之上。亦多劫掠之患。若不及今救濟。如救焚拯溺之爲。則恐不無盡劉之慮。爲今之計。莫如使穀政稍優。市直較勝。然後人心之遑急。庶可少定。民情之懸倒。庶可少舒。此豈可伈伈泄泄。坐度時日。終至於莫可救得之境耶。其措置方便之道。另飭地部惠堂之臣。及此時。從長講確。急速料理。無或有後時之歎焉。上曰。依爲之。出擧條上曰。向者西部殺人奪米之賊。果卽捉得乎。昌聖曰。已捧決案矣。上曰。東郊亦有此變云。然乎。善復曰。忘憂里。果有此等之患矣。上曰。日前貢物。幾何出給乎。有隣曰。爲八千石。而九月條。爲先上下矣。命善曰。貢物雖已先下。市直別無加減云矣。善復曰。此時市直。專由畿內新穀之上來。而今則四門。無一馱米入來者。故一直踊貴云矣。熤曰。常年則京裏此時市直少勝。蓋由南水驪利諸邑。牛載馬馱。絡續入京之致。而今年則絶無。畿內之大無。推此可知。此則已無可論。而兩西稍稔。早粟已登場。米商輩。聞京裏之米貴。必當湊集。而西船亦無一隻上來者。此無他。五江皆有稱以船主人。各處商船之入來者。輒必侵漁操縱。使商船許多落本。大段狼狽而歸。故兩西之船。如避死地。初不上來。此等之弊。令有司之臣。嚴飭禁斷。好矣。上曰。船主人之作此弊端。誠可怪矣。華鎭曰。以三南稅船言之。五江船主人。果有倍徵之弊。故船漢輩。不勝其苦云矣。上曰。江上之人。以此。作爲生涯。則亦難洞禁矣。華鎭曰。聖敎誠然矣。命善曰。罪人明當入來。當以廷鞫擧行乎。上曰。以推鞫爲之。可也。仍命書榻敎曰。罪人拿來後。推鞫爲之。命善曰。今此禁府諸堂。只蔡弘履一人外。皆是老病人。實難擧行矣。上曰。然則改差。可也。命書榻敎曰。禁府堂上中老病人。竝許遞。令該曹口傳差出。命善曰。問事郞廳。待推鞫命下。當爲差出矣。上曰。可矣。上曰。兵曹參判。果善爲之矣。命善曰。以武臣除拜此職。誠稀罕矣。善復曰。較諸將任。尤有勝焉。臣從兄具善行。亦經此職矣。命善曰。月食已過。禮部回咨。依例撰出。正書安寶後。定禁軍。給馬下送于灣府。使之傳給鳳城將處。以爲轉送北京之地。何如。上曰。依爲之。出擧條命善曰。工曹判書徐有慶。聞有實𧏮。今日賓對。亦不進參。本職今姑許遞。何如。上曰。依爲之。出擧條命書傳敎曰。政官牌招開政。上曰。黃晙。以甲戌生。尙今强健云。豈不貴乎。日昨傳敎。實出於尊高年之意。重臣想必有聞知。果爲好耶。弘履曰。不勝惶感云矣。上曰。旣經承旨。又除參判。則判書之任。亦當爲之。而且地處極好云矣。命善曰。始仕監役。而耆科之後。承旨參議。皆已遍歷。門閥資歷。具合此職矣。上曰。筋力足可行公乎。弘履曰。似有一謝之願。而行公。則恐難矣。華鎭曰。各道恤典擧行。雖有一二人。輒皆狀聞者。非但回啓之逐日紛紜。揆以事面。亦涉煩瑣矣。江原道每於月終。錄啓以送。誠甚得宜。依此定式。似好矣。上曰。凡例。恤典如値稍久。則恐爲中間消融之弊。此後。則先擧行。後狀聞。似好矣。命善曰。若有別般特施之典。則固當待下敎擧行。而至於循例應行之典。先爲擧行。合宜矣。昌聖曰。民家頹壓。三間或五間。例爲狀聞施恤。而今則雖一二間。輒皆狀聞者。亦屬煩屑。宜有一番定式矣。華鎭曰。畿民救恤之道。必優儲穀物。然後方可爲之。而本道穀物。本自不敷之中。今年分還。與加分之穀。極其夥然。所餘無多。以他道有裕處移轉。然後可以趁時賙救矣。上曰。如欲移轉。則何處有推移之穀乎。華鎭曰。關西所儲穀。當爲移來。而船運等節。預爲講定然後。與明春三南稅運時。必無相妨之端矣。上曰。關西船運。亦無所難乎。尙淳曰。以船往來。別無所難矣。命善曰。在前如此之時亦有移來之事矣。上曰。當移幾石然後。可以救濟乎。命善曰。都不過四萬石。而待分等上來。可以區劃矣。華鎭曰。今年還穀停退。殆過五十萬石矣。命善曰。麥還耗條。待明年徵捧。則誠好矣。上曰。畿甸之民。必加惕念。然後可以救活。至於災結等節。有司之臣。亦難減削矣。命善曰。果然矣。上曰。丁酉災結爲九千結。甲申亦爲八千結矣。命善曰。今之七千結給災。亦爲不少矣。華鎭曰。代播晩移。盡入此中矣。上曰。向日畿伯入侍時。以還營後。草記事。下敎者。意亦有在矣。華鎭曰。臣亦累經方伯。而大抵災結。監司則加數請劃。守令亦優數請得。而下吏之從中作奸。其弊不一矣。上曰。果然矣。昌聖曰。卽見咸鏡監司鄭元始啓本。則以能賊連坐罪人物故事。謂之劇賊。妻孥。不可循例頉案云。雖是劇賊。本身物故之後。仍置流案。旣無意義。徒煩文簿。故朝家新頒定式。使之隨故卽頉後狀聞。則道臣自當按式遵行。而今忽別爲狀請者。不但事無着落。實非定式本意。此後他道。亦必眩於擧行。此啓本還爲下送。以爲改修正上送之地。何如。上曰。依爲之。出擧條命書榻敎曰。兩司牌招。未下直守令署經。賤臣承命出。分付。上曰。承牌臺諫入侍事。分付。思仁承命出。與兪彦脩金翊休尹履相偕入進伏。上曰。有所奏乎。彦脩等曰。今値齋日。故無所啓矣。上曰。頃日筵中。有下敎於玉堂者。臺臣想聞之矣。命善曰。彼玉堂登筵時。果親聽下敎矣。上曰。金履鏞尙今入直乎。敬一曰。然矣。上曰。金履鏞館錄後。今始行公云矣。命善曰。然矣。命書榻敎曰。未下直守令。當日辭朝。又命書榻敎曰。下直守令入侍。思仁承命出。與昌平郡守李趾光。交河郡守兪漢敦偕入進伏。上謂趾光曰。曾經幾邑乎。趾光曰。經全義白川利川高陽忠州矣。上曰。爾是誰族乎。趾光曰。無顯族矣。命善曰。此是讓寧大君奉祀孫矣。上曰。下去善爲也。宣諭別諭訖。命退。上謂漢敦曰。曾經幾邑乎。漢敦曰。經新寧矣。上曰。此是兪漢敬之弟乎。命善曰。然矣。上曰。漢敬曾在春坊時。予已熟知。而今此漢敦爲人。頗詳明矣。命善曰。當善爲矣。上曰。交河以災邑。實有難治之慮。惕念爲治。可也。命退。上曰。此代。刑曹郞廳。以詳明人差出。好矣。昌聖曰。聖敎誠然。郞廳之爲任。猶緊於堂上矣。福源曰。生民休戚。專在於是。惟當各別擇差矣。上曰。本曹郞廳誰某也。昌聖曰。尹耆東沈鑏柳詢任時習金星甲等矣。上曰。金星甲。何邑人乎。命善曰。居在全羅道。而曾薦實注書矣。上曰。劉沛興鄭徵最。亦參翰試。此時則可謂立賢無方矣。命善曰。果然矣。上曰。近者朝著。雖曰乏人。罕設科試。亦甚無妨矣。命善曰。累設科試。則亦有其弊矣。上曰。備堂之數。雖在全盛時。無如近者矣。命善曰。果然矣。上曰。前都憲之望。以正卿付擬者。誠過矣。命善曰。今則旣有新通。此後似無苟艱之弊矣。上曰。金鍾秀向來所遭。不可以情勢自引。似當從近上來矣。命善曰。人言旣犯莫重。不必以情勢自處矣。上曰。若以情勢自劃。則終身無可出之日矣。命善曰。然矣。上曰。錦伯發巡狀啓。尙不上來。姑未發巡而然耶。命善曰。臣聞以獄事之未收殺。不能出巡云矣。福源曰。向聞其親病。萬分沈重云。顧其情勢。誠爲矜悶矣。熤曰。聞其情勢。則誠難强矣。上曰。旣聞情勢之難强。而朝家置而不論。則其在孝理之政。似涉如何矣。一年監司之四易。雖曰甚難。其在體諒之道。不可無變通之政。卿等之意。何如。命善曰。言念本道事。誠爲茫然。而參以孝理之政。宜有體諒之道矣。福源曰。聖敎誠然。許遞。宜矣。熤曰。聞其病勢。則實有朝夕之慮。卽命遞歸。以新除人。斯速下往。以觀民事。好矣。命書傳敎曰。錦伯情理。萬分切急云。在朝家孝理之政。實難强令察任。大臣屢以此事陳白。到今尤不可徒恤遞易之弊。洪忠監司趙㻐。許遞。本道伯。今年四易其人。此代。必須各別擇差。可期久任責成。今日差出。況今災傷覆審。不容一日遲滯。待下批。一兩日內辭朝。上曰。有誰可合人乎。命善曰。金履素前所仰達。而可合此任。至於李秉模。內遷屬耳。姑未試用。仍令出外。事涉如何矣。性源曰。金文淳屢擬方伯。此亦可合矣。上曰。金履素方在罷職中矣。命善曰。然矣。上曰。其時遭罷者。爲幾人乎。翊休曰。合爲十四人。而臣與李夔朴天行。獨蒙敍用矣。上曰。金履素之向來事。雖曰非渠獨辦。而論其擧措。極涉怪駭。金文淳過論重臣。亦有所坐矣。命善曰。金履素事雖曰駭妄。而今此除拜。便是外補。至於金文淳。事在日久矣。上曰。然則卿等出去。採取公議。以爲擬入。可也。性源曰。各道京試官及都事。後日政。當差出。而侍從多在罷削中。無以推移排擬。何以爲之乎。上曰。卿宰及侍從堂上堂下罷削人員。別單書入。可也。出擧條上曰。洪履健陞資。果善爲矣。命善曰。果壯矣。命退。諸臣以次退出。